Összefoglalás az 10. tanulmányról

Irigység 
„A búsulásban kegyetlenség van, és a haragban áradás; de ki állhatna meg az irigység előtt” (Péld. 27,4.)? 

Az egyik legpusztítóbb érzelem az irigység, ez volt az első bűn is. Nemcsak az emberi kapcsolatokat mérgezheti meg, hanem az egészségnek is árthat. Elmúlt tanulmányunkban olyan történeteket vizsgáltunk, melyekből egyértelműen megfigyelhetők az irigység romboló hatásai.
Isten a mennyből Sátánt azért űzte ki, mert nem volt elég neki a Szentháromság utáni legmagasabb hely, irigy lett Jézusra, és a helyébe akart lépni. „Arra vágyott, hogy Isten után őt övezze a legnagyobb tisztesség a mennyben.” Ezzel elindította a viszálykodást és a lázadást a mennyben, melynek következtében az Úr levetette őt a földre, ahol azóta is folytatja pusztító munkáját.
József testvéreinek súlyos tettét is kifejti a tanulmány, mely történet arra példa, hová vezethet az, amikor az irigység, féltékenység a családon belül támadja az embert. A testvérek indulata odáig hatalmasodik, hogy elhatározzák, elveszik József életét. Végül „csak” eladják rabszolgának, de apjuknak halálhírt visznek, mit sem törődve azzal, mekkora fájdalmat okoznak ezáltal neki. 
Ahogyan József testvéreit, hasonlóképpen Sault is annyira elvakította az irigység, hogy többször is életére tört Dávidnak. Eleinte kedvelte, sőt a hadseregben is magas rangra emelte, amikor viszont Dávid magasabb eredményei és vezetői alkalmassága nyilvánvalóvá lett, Saul riválist látva benne, mindenáron meg akart tőle szabadulni. Pedig Dávid nem vágyott Saul trónjára, Saul saját magának gerjesztette félelmét és gyanakvását, azáltal, hogy hagyta irigységét elhatalmasodni lelkében. Ez odáig fokozódott benne, hogy eljutott a teljes hitehagyásig, és a Dávid utáni hajszában, mely rögeszméjévé vált, sorra követte el kegyetlen tetteit. 
A Bibliában azonban a legtragikusabb a Jézust elítélő vallási vezetők irigysége. Jézus egészen új szempontból mutatta be a hitéletet, ők azonban ahelyett, hogy tanultak volna Tőle, és beismerték volna, hogy tévúton járnak, inkább az életére törtek. Jézus tettei láttán nehezen elképzelhető, hogy bárki is kétségbe vonhatta isteni küldetését, őket azonban jobban foglalkoztatta hatalmuk és tekintélyük megőrzése, mint az, hogy megismerjék és kövessék az Igazságot.
E történetekből láthattuk, hogy milyen mélyre tud húzni az irigység örvénye, melybe könnyen belekerülhet bárki, aki nem tud őszintén örülni mások eredményeinek, ajándékainak vagy javainak. Kérjük az Urat, hogy mindig le tudjuk győzni önmagunkban ezt a negatív érzést.
